“ศาลยุติธรรม” แจ้งทุกหน่วยงานในสังกัดถวายพระพร “พระองค์ภา” งดจัดงานรื่นเริงปีใหม่
เลขาฯ ศาลยุติธรรม ส่งหนังสือถึงหัวหน้าทุกหน่วยงานในสังกัด จัดพิธีบำเพ็ญกุศลถวายพระพร ”เจ้าฟ้าพัชรกิติยาภา” ให้หายจากพระอาการประชวร และขอความร่วมมืองดจัดงานปีใหม่
ศาลยุติธรรม ส่งหนังสือด่วน! แจ้งทุกหน่วยงานในสังกัด จัดพิธีบำเพ็ญกุศลถวายพระพร “พระองค์ภา” ให้หายจากประชวร และงดจัดงานปีใหม่
19 ธ.ค. 2565

วันนี้(19 ธ.ค.65) นายธีรศักดิ์ เงยวิจิตร เลขาธิการสำนักงานศาลยุติธรรม ลงนามหนังสือเวียนศย 005/ว.1176 เรื่อง แนวทางการจัดพิธีบำเพ็ญกุศลเพื่อถวายพระพรแด่ สมเด็จพระเจ้าลูกยาเธอ เจ้าฟ้าพัชรกิติยาภา นเรนทราเทพยวดี กรมหลวงราชสาริณีสิริพัชร มหาวัชรราชธิดา และแนวทางการจัดกิจกรรม ปีใหม่ พ.ศ. 2566 ถึงหัวหน้าหน่วยงานในสังกัดสำนักงานศาลยุติธรรม ความว่า
ตามแถลงการณ์สำนักพระราชวัง เรื่อง สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ทรงพระประชวรลงวันที่ 15 ธ.ค. 65 นั้น เพื่อเป็นการแสดงความจงรักภักดี และร่วมบำเพ็ญกุศลเพื่อถวายพระพรแด่ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้หายจากพระอาการประชวรโดยเร็ว สำนักงานศาลยุติธรรม ขอเชิญชวนหน่วยงานในสังกัดสำนักงานศาลยุติธรรมดำเนินการ ดังนี้
1.ร่วมพิธีเจริญพระพุทธมนต์ และพิธีขอพรตามหลักของแต่ละศาสนากับคณะสงฆ์และผู้นำศาสนาทุกศาสนาในจังหวัด สำหรับหน่วยงานในส่วนภูมิภาคสามารถเข้าร่วมพิธีกับทางจังหวัดได้
2.พิจารณาจัดพิธีทำบุญตักบาตร บริจาคโลหิต หรืออย่างหนึ่งอย่างใด แล้วแต่เห็นสมควร
3.พิจารณาจัดพิธีบำเพ็ญสาธารณกุศลเพื่อถวายเป็นพระราชกุศล เช่น ปล่อยปลา หรือปล่อยสัตว์ โดยให้ซื้อปลาหรือสัตว์ที่จะทำการปล่อยจากท้องตลาดหรือแหล่งจำหน่ายเพื่อการบริโภคเป็นหลัก ทั้งนี้ การดำเนินการตามข้อ 1-3 ไม่สามารถเบิกจ่ายจากงบประมาณได้
อนึ่ง สำนักงานศาลยุติธรรมขอความร่วมมือหน่วยงานในสังกัดสำนักงานศาลยุติธรรมงดจัดกิจกรรมรื่นเริงเนื่องในโอกาสเทศกาลส่งท้ายปีเก่าต้อนรับปีใหม่ พ.ศ. 2566 จึงเรียนมาเพื่อโปรดทราบและพิจารณาดำเนินการต่อไป
 
